b"\n_START_ARTICLE_\nNuori ja viaton\n_START_SECTION_\nTarina\n_START_PARAGRAPH_\nNaisen ruumis huuhtoutuu rannalle mukanaan miehen sadetakin vy\xc3\xb6, jolla h\xc3\xa4net on surmattu. Murhasta ep\xc3\xa4ill\xc3\xa4\xc3\xa4n nuorta Robert Tisdallia (Derrick De Marney), joka l\xc3\xa4htee takaa-ajettuna mets\xc3\xa4st\xc3\xa4m\xc3\xa4\xc3\xa4n oikeaa murhaajaa, joka oli varastanut h\xc3\xa4nen sadetakkinsa. H\xc3\xa4nt\xc3\xa4 avustaa \xe2\x80\x9dnuori ja viaton\xe2\x80\x9d Erica. Robert ja Erica l\xc3\xb6yt\xc3\xa4v\xc3\xa4t vihdoin maankiert\xc3\xa4j\xc3\xa4n, jolle vy\xc3\xb6t\xc3\xb6n sadetakki lahjoitettiin ja joka voisi tunnistaa oikean murhaajan. Maankiert\xc3\xa4j\xc3\xa4 sanoo murhaajalla olevan elohiiri silm\xc3\xa4ss\xc3\xa4. Elokuvan loppukohtaus on muodostunut klassikoksi: Robert, Erica ja maankiert\xc3\xa4j\xc3\xa4 ovat ravintolassa, jossa he tiet\xc3\xa4v\xc3\xa4t murhaajan olevan. Hitchcock k\xc3\xa4ytt\xc3\xa4\xc3\xa4 yht\xc3\xa4 ainoaa otosta, jossa kamera l\xc3\xa4htee liikkeelle noin 45 metrin et\xc3\xa4isyydelt\xc3\xa4 ja p\xc3\xa4\xc3\xa4tyy lopulta parin senttimetrin p\xc3\xa4\xc3\xa4h\xc3\xa4n murhaajan nykiv\xc3\xa4st\xc3\xa4 silm\xc3\xa4st\xc3\xa4. Murhaaja on tanssiorkesterin rumpali.\n_START_SECTION_\nHitchcockin cameo-rooli\n_START_PARAGRAPH_\nAlfred Hitchcockin cameo-rooli on noin 15 minuutin kuluttua elokuvan alusta. H\xc3\xa4n on valokuvaaja oikeustalon edess\xc3\xa4, kun De Marneyn onnistuu paeta sielt\xc3\xa4.\n_START_SECTION_\nAlkuteos ja k\xc3\xa4sikirjoitus\n_START_PARAGRAPH_\nNuori ja viaton perustuu hyvin l\xc3\xb6yh\xc3\xa4sti Josephine Teyn romaanin A Shilling for Candles kahteen ensimm\xc3\xa4iseen lukuun. K\xc3\xa4sikirjoittaja Charles Bennett oli hieman aikaisemmin hyv\xc3\xa4ksynyt Universalin ty\xc3\xb6tarjouksen, ja elokuva j\xc3\xa4ikin Hitchcockin ja Bennettin viimeiseksi yhteiseksi elokuvaksi Britanniassa. He kirjoittivat k\xc3\xa4sikirjoituksen ensimm\xc3\xa4isen version Sveitsiss\xc3\xa4, josta palattuaan Hitchcock joutuu viimeistelem\xc3\xa4\xc3\xa4n sen muiden kanssa.\n_START_SECTION_\nRoolijako\n_START_PARAGRAPH_\nNaisp\xc3\xa4\xc3\xa4osassa on Nova Pilbeam, jolle t\xc3\xa4m\xc3\xa4 rooli oli ensimm\xc3\xa4inen aikuisena. Kolme vuotta aikaisemmin h\xc3\xa4n oli n\xc3\xa4ytellyt kidnapattua pikkutytt\xc3\xb6\xc3\xa4 Hitchcockin elokuvassa Mies joka tiesi liikaa. Robert Tisdallia esitt\xc3\xa4nyt Derrick De Marney oli tuohon aikaan suosittu elokuvat\xc3\xa4hti Britanniassa. Muissa rooleissa n\xc3\xa4htiin lukuisia luonnen\xc3\xa4yttelij\xc3\xb6it\xc3\xa4, joista osa n\xc3\xa4ytteli my\xc3\xb6s Hitchcockin seuraavassa elokuvassa Nainen katoaa.\n_START_SECTION_\nKuvaukset\n_START_PARAGRAPH_\nKesken elokuvan kuvausten tuotantoyhti\xc3\xb6 Gaumont British lopetti kaiken elokuvatuotannon ja j\xc3\xa4i pelk\xc3\xa4ksi levitysyhti\xc3\xb6ksi. Irtisanotuksi joutuivat muun muassa Hitchcockin pitk\xc3\xa4aikaiset tuottajat Michael Balcon ja Ivor Montagu. Hitchcock itse sai j\xc3\xa4\xc3\xa4d\xc3\xa4, mutta h\xc3\xa4nen sopimuksensa siirrettiin Gaumont Britishin tyt\xc3\xa4ryhti\xc3\xb6lle Gainsborough Picturesille, joka edelleen jatkoi elokuvien tuottamista. Siksi elokuvan kuvaukset jouduttiinkin siirt\xc3\xa4m\xc3\xa4\xc3\xa4n kesken kaiken Gaumont Britishin Lime Grove -studiolta Gainsborough'n Pinewood-studiolle._NEWLINE_Kuvausten teknisesti vaikeimmassa otoksessa kamera l\xc3\xa4htee liikkeelle katonrajasta noin 45 metrin et\xc3\xa4isyydelt\xc3\xa4 ja p\xc3\xa4\xc3\xa4tyy lopulta parin senttimetrin p\xc3\xa4\xc3\xa4h\xc3\xa4n murhaajan nykiv\xc3\xa4st\xc3\xa4 silm\xc3\xa4st\xc3\xa4. Hitchcock kuvasi sen yhdell\xc3\xa4 ainoalla kameranliikkeell\xc3\xa4. Kuvauksiin tarvittiin kaksi p\xc3\xa4iv\xc3\xa4\xc3\xa4, sill\xc3\xa4 kameralle piti rakentaa erityinen alusta, jotta kohtaus pystytt\xc3\xa4isiin kuvaamaan leikkaamatta katonrajasta aina silmien tasolle.\n_START_SECTION_\nVastaanotto\n_START_PARAGRAPH_\nEnsi-illan j\xc3\xa4lkeen Nuoren ja viattoman menestys oli vaatimatonta. Monet elokuvantutkijat pit\xc3\xa4v\xc3\xa4tkin sit\xc3\xa4 pelkk\xc3\xa4n\xc3\xa4 Hitchcockin sormiharjoitteluna h\xc3\xa4nen seuraavaa elokuvaansa Nainen katoaa varten. New York Timesin kriitikko sanoi, ett\xc3\xa4 elokuvassa on \xe2\x80\x9dhiljaista ja hillitty\xc3\xa4 charmia\xe2\x80\x9d. Hitchcockin virallisen el\xc3\xa4m\xc3\xa4kerran kirjoittaja John Russell Taylor luonnehtii sit\xc3\xa4 l\xc3\xa4hes abstraktiksi elokuvanteon oppitunniksi, joka ei kuitenkaan sorru kuivakkuuteen, sill\xc3\xa4 siin\xc3\xa4 on my\xc3\xb6nteisen onnellinen asenne._NEWLINE_Yhdysvalloissa, miss\xc3\xa4 elokuvan nimen\xc3\xa4 oli The Girl Was Young (suom. \xe2\x80\x9dTytt\xc3\xb6 oli nuori\xe2\x80\x9d), elokuvasta leikattiin Hitchcockin harmiksi pois kymmenen minuuttia. Brasiliassa elokuva kuitenkin kiellettiin kokonaan. Sensorien mukaan se olisi voinut aiheuttaa levottomuuksia, mutta he eiv\xc3\xa4t kuitenkaan t\xc3\xa4sment\xc3\xa4neet, miksi.\n_START_SECTION_\nTeemoja\n_START_PARAGRAPH_\nNuoressa ja viattomassa Hitchcock k\xc3\xa4ytt\xc3\xa4\xc3\xa4 j\xc3\xa4lleen v\xc3\xa4\xc3\xa4r\xc3\xa4n miehen teemaa. Koko elokuva onkin hyvin samankaltainen kuin Hitchcockin paria vuotta aikaisempi 39 askelta. Elokuvasta l\xc3\xb6ytyy my\xc3\xb6s yll\xc3\xa4tt\xc3\xa4vi\xc3\xa4 yht\xc3\xa4l\xc3\xa4isyyksi\xc3\xa4 Hitchcockin my\xc3\xb6hempiin elokuviin: l\xc3\xa4hikuvat lokeista rannalla tuovat eitt\xc3\xa4m\xc3\xa4tt\xc3\xa4 mieleen Linnut (1963)  ja alkukohtaus, jossa murhattu nainen huuhtoutuu rannalle, on kuin Frenzyn (1973) alkukohtaus vuosikymmeni\xc3\xa4 my\xc3\xb6hemmin."